
28.10.12
קלוב התעופה בישראל* לא ישתתף בכנס התעופה החמישי שמקיים מכון פישר

יו"ר הקלוב אודי זהר: "לאור המציאות התעופתית העגומה בישראל בה מחוסלות תשתיות התעופה,  אין סיבה למסיבה"

קלוב התעופה בישראל הודיע שלא ישתתף בכנס התעופה  החמישי  השנתי לתעופה אזרחית בישראל, שמקיים מכון פישר בשיתוף רשות התעופה האזרחית (רת"א). הכנס יתקיים בבית חיל האוויר ב 7 בנובמבר.


לעמדת קלוב התעופה והאיגודים החברים בו ,  נמצאת התעופה הכללית והספורטיבית  בישראל על סף תהום, וזאת לאור התנערות רת"א מענפי התעופה המוגדרים בחוק הטיס החדש כ"רחיפה", חיסול תשתיות התעופה בישראל ע"י המדינה, ופגיעה בבטיחות הטיסה במרחב האווירי בישראל.

במכתב שהבער יו"ר הקלוב  נאמר כי "קיומו של הכנס, על תכניתו הנוכחית, על רקע  המשבר והמציאות התעופתית העגומה צורם במיוחד, וחברי הקלוב לא ייטלו חלק בטכס האשכבה לענף".


קלוב התעופה לישראל נוסד לפני כ – 80 שנה והינו חלוץ התעופה העברית בארץ ישראל. כיום  הקלוב מהווה גם התאחדות לספורט תעופתי, והוא השלוחה בארץ של הפדרציה הבינלאומית לאווירונאוטיקה(FAI)  - הגוף העולמי של ספורט זה. 
במרוצת 35 השנים האחרונות זכו ספורטאי הקלוב, בעיקר הטיסנאים,  בלא פחות מ - 18 מדליות זהב, 21 – כסף,  15 – ארד, 33 – מקומות 6-4, באליפויות עולם, אירופה ואולימפיאדות תעופתיות. הקלוב מאגד עמותות ואוויראים העוסקים בענפים שונים של תעופה וספורט התעופתי: טיסנאות, דאייה, צניחה, גלישה, רחיפה, תעופה כללית, ותעופה ספורטיבית קלה.

